
Radio sam kao kuhar u restoranu u kojem se poslužuje svinjetina i toči alkohol i zbog toga sam prestao raditi.Zanima me da li je veliki grijeh što sam radio na takvom mjestu i molim vas za savjet kako da postupam ubuduće jer ovdje je teško živjeti bez posla,a za mene ne postoji neki drugi posao koji bih mogao raditi.


* 
* 
* 
* 
* 
* 
* 

 
Da li je dozvoljeno raditi u restoranu u kojem se poslužuje alkohol i svinjetina?

Uvaženi brate, iz vašeg se pitanja dâ zaključiti da je vama jasno da je konzumiranje alkohola i svinjetine strogo zabranjeno. Stoga nećemo spominjati dokaze koji to potvrđuju.


S obzirom na to da se konzumiranje alkohola i svinjetine u islamu smatra velikim grijehom, na osnovu toga, nama muslimanima nije dopušteno učestvovati u bilo kojem poslu koji je vezan za alkohol i svinjetinu, pa makar to mi i ne konzumirali.


Kada je u pitanju alkohol, recimo, Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")*** prokleo je deset osoba vezanih za alkohol, što ukazuje da nije samo zabranjeno pijenje alkohola, već i svaki drugi postupak kojim se potpomaže njegovo konzumiranje.


Kazao je Enes b. Malik, radijallahu anhu: “Allahov Poslanik je u vezi s alkoholom prokleo deset ljudi: onoga ko ga cijedi, i onoga kome se cijedi, i onoga ko ga pije, i onoga ko ga nosi, i onoga kome se nosi, i onoga ko ga toči, i onoga ko ga prodaje, i onoga ko se hrani njegovom zaradom, i onoga ko ga kupuje, i onoga kome se kupuje.” (Tirmizi, i drugi, šejh Albani ocijenio ga je vjerodostojnim u više svojih djela)


Savjetujem ti, dragi brate, da se pokaješ Allahu zbog zapošljavanja u restoranu u kojem si bio u kontaktu s alkoholom i svinjetinom. Allahova je milost velika i ne treba sumnjati u oprost grijeha onda kada se čovjek istinski pokaje za počinjeni grijeh, pokajanjem u kojem su se ispunili uvjeti za primanje tevbe.


Zatim, savjetujem ti da se istinski osloniš na Allaha u traženju drugog ***[halal](https://pitajucene.com/search/halal/questions/ "Pretraži pitanja o halalu")*** – dozvoljenog posla. Budi ubijeđen da, ako nešto ostaviš iskreno radi Allaha, da će ti On to nadomjestiti onim što je bolje od toga.


Kazao je Uzvišeni Allah: “A onome koji se Allaha boji, On će izlaz naći i opskrbit će ga odakle se i ne nada; onome koji se u Allaha uzda, On mu je dosta. Allah će, zaista, ispuniti ono što je odlučio; Allah je svemu već rok odredio.” (Et-Talak, 2–3)


A Allah najbolje zna!


Odgovorio: ***[Pezić Elvedin](https://pitajucene.com/search/Pezi%C4%87+Elvedin/answers/ "Pretražite odgovore od mr. Pezić Elvedin")***


